b'\n_START_ARTICLE_\nSankt Peterburgo universitetas\n_START_PARAGRAPH_\nSankt Peterburgo valstybinis universitetas (rus. \xd0\xa1\xd0\xb0\xd0\xbd\xd0\xba\xd1\x82-\xd0\x9f\xd0\xb5\xd1\x82\xd0\xb5\xd1\x80\xd0\xb1\xd1\x83\xd1\x80\xd0\xb3\xd1\x81\xd0\xba\xd0\xb8\xd0\xb9 \xd0\xb3\xd0\xbe\xd1\x81\xd1\x83\xd0\xb4\xd0\xb0\xd1\x80\xd1\x81\xd1\x82\xd0\xb2\xd0\xb5\xd0\xbd\xd0\xbd\xd1\x8b\xd0\xb9 \xd1\x83\xd0\xbd\xd0\xb8\xd0\xb2\xd0\xb5\xd1\x80\xd1\x81\xd0\xb8\xd1\x82\xd0\xb5\xd1\x82) \xe2\x80\x93 auk\xc5\xa1toji mokykla ir tyrim\xc5\xb3 centras Sankt Peterburge. Rektor\xc4\x97 Liudmila Verbickaja.\n_START_SECTION_\nIstorija\n_START_PARAGRAPH_\n\xc4\xaesteigtas 1724 m. sausio 28 d. Rusijos caro Petro I \xc4\xafsaku kartu su Rusijos moksl\xc5\xb3 akademija ir Gimnazija. I\xc5\xa1 38 \xc5\xbeinom\xc5\xb3 pirmosios laidos student\xc5\xb3 4 liko akademijoje, tarp j\xc5\xb3 Vasilijus Adodurovas, pirmojo rus\xc5\xb3 kalbos vadov\xc4\x97lio autorius, nuo 1755 m. Maskvos universiteto kuratorius, Antiochas Kantemiras, diplomatas ir poetas satyrikas._NEWLINE_Studentus universitetui reng\xc4\x97 vienintel\xc4\x97 Rusijoje gimnazija. 1726 m. \xc4\xaf j\xc4\x85 buvo priimti 112 moksleivi\xc5\xb3, i\xc5\xa1 j\xc5\xb3 76 rusai, 1727 m. priimti tik 58, 1728 m. \xe2\x80\x93 27 moksleiviai, i\xc5\xa1 j\xc5\xb3 14 rus\xc5\xb3. Nepavyko universiteto ir gimnazijos veiklos i\xc5\xa1judinti nei universitete studijavusiam bei jo rektoriumi 1758\xe2\x80\x931765 m. dirbusiam Michailui Lomonosovui. Tik 1783 m. Akademijos direktore paskirta kunigaik\xc5\xa1tien\xc4\x97 Jekaterina Da\xc5\xa1kova priartino mokykl\xc4\x85 prie miestie\xc4\x8di\xc5\xb3, ji tapo populiaresn\xc4\x97. Miestie\xc4\x8diai netgi prad\xc4\x97jo skaityti universiteto bibliotekos knygas. 1805 m. i\xc5\xa1 Akademijos biud\xc5\xbeeto kiekvieno studento i\xc5\xa1laikymui imta skirti po 250 rubli\xc5\xb3. Ta\xc4\x8diau \xc5\xa1is universitetas taip ir nebuvo inauguruotas._NEWLINE_1819 m. vasario 8 d. caras Aleksandras I pasira\xc5\xa1\xc4\x97 \xc4\xafsak\xc4\x85, kuriuo buvo reorganizuotas Peterburgo pedagoginis institutas. \xc5\xa0i data laikytina faktine universiteto gimimo diena. 1824 m. universitetui pritaikytas Maskvos universiteto statutas. 1830 m. naujajam universitetui buvo perduoti ir Petro universiteto pastatai Vasilijaus saloje, kuriuos k\xc5\xabr\xc4\x97 architektas D. Trezinis. Naujajame universitete buvo \xc4\xafkurti Istorijos-filologijos, Filosofijos-teis\xc4\x97s ir Fizikos-matematikos fakultetai. 1854 m. \xc4\xafkurtas Ryt\xc5\xb3 kalb\xc5\xb3 fakultetas._NEWLINE_1819 m. priimti pirmieji 27 studentai, i\xc5\xa1 kuri\xc5\xb3 tik vienam gimnazijos pa\xc5\xbeymiai leido nelaikyti stojam\xc5\xb3j\xc5\xb3 egzamin\xc5\xb3. 1829 m. universitete jau buvo 132 studentai. 1861 m. prasid\xc4\x97jo student\xc5\xb3 bruzd\xc4\x97jimas. Jiems pritar\xc4\x97 ir liberal\xc5\xabs d\xc4\x97stytojai. Tod\xc4\x97l po 1863 m. sukilimo Lietuvoje ir Lenkijoje priimtas naujas universiteto statutas, kuriuo mokyklai suteikiama dalin\xc4\x97 autonomija._NEWLINE_1868 m. susiburia pirmoji mokslin\xc4\x97 Gamtos tyrin\xc4\x97toj\xc5\xb3 draugija, 1869 m. \xe2\x80\x93 Rusijos chemijos draugija. V\xc4\x97liau \xc4\xafsikuria Filologijos, Antropologijos, Istorijos draugijos, Botanikos sodas ir Astronomijos observatorija. 1901 m. \xc4\xafsteigiamas Fizikos institutas. 1878 m. universiteto profesoriai \xc4\xafsteig\xc4\x97 auk\xc5\xa1t\xc4\x85j\xc4\x85 mokykl\xc4\x85 moterims \xe2\x80\x93 Bestu\xc5\xbeevo kursus, taip pavadintus pagal j\xc5\xb3 pirmojo direktoriaus K. Bestu\xc5\xbeevo-Riumino pavard\xc4\x99._NEWLINE_1916 m. universitete jau dirbo 81 profesorius, 200 privatdocent\xc5\xb3, 81 asistentas, jame mok\xc4\x97si 5964 studentai, i\xc5\xa1 j\xc5\xb3 Teis\xc4\x97s fakultete 3500, Fizikos - matematikos fakultete 2197, Istorijos - filologijos fakultete 605, Ryt\xc5\xb3 fakultete 112 student\xc5\xb3._NEWLINE_1917 m. revoliucijos nesugriov\xc4\x97 universiteto, nors dauguma student\xc5\xb3 bei d\xc4\x97stytoj\xc5\xb3 ir nepalaik\xc4\x97 perturbacij\xc5\xb3, ypa\xc4\x8d, Spalio perversmo. Tik nedaugelis j\xc5\xb3 emigravo. Ta\xc4\x8diau 1927\xe2\x80\x931938 m. vyk\xc4\x99 \xe2\x80\x9eakademik\xc5\xb3 bylos\xe2\x80\x9c, liaudies prie\xc5\xa1\xc5\xb3 paie\xc5\xa1kos gerokai susilpnino akademin\xc4\x99 visuomen\xc4\x99. Daugelis profesori\xc5\xb3 buvo represuota. Dar didesni buvo Antrojo pasaulinio karo nuostoliai \xe2\x80\x93 vien nuo bado mir\xc4\x97 30 profesori\xc5\xb3 ir 60 docent\xc5\xb3. 1942 m. kovo m\xc4\x97n. universitetas perkeltas \xc4\xaf Saratov\xc4\x85 ir Leningrade v\xc4\x97l prad\xc4\x97jo veikl\xc4\x85 tik 1944 m. spalio 2 d. Bet ir pokario metais represijos universitete nesiliov\xc4\x97. Kovos su bur\xc5\xbeuaziniu kosmopolitizmu vir\xc5\xa1\xc5\xabn\xc4\x97 buvo vadinamoji Leningrado byla. Tod\xc4\x97l destalinizacija universitete buvo sutikta palankiai ir \xc4\xafkv\xc4\x97p\xc4\x97 mokslininkus naujiems darbams._NEWLINE_1997 m. lapkri\xc4\x8dio 1 d. Rusijos Federacijos vyriausyb\xc4\x97 pri\xc4\x97m\xc4\x97 special\xc5\xb3 nutarim\xc4\x85 d\xc4\x97l Sankt Peterburgo universiteto, kuriuo numatyta perspektyva tapti vedan\xc4\x8diuoju Rusijos klasikiniu universitetu._NEWLINE_Sankt Peterburgo universitetas yra vienintel\xc4\x97 Rusijos auk\xc5\xa1toji mokykla, kurioje yra d\xc4\x97stoma lietuvi\xc5\xb3 kalba. \xc5\xa0io universiteto Filologijos fakulteto Baltistikos centre lietuvi\xc5\xb3 kalbos specialyb\xc4\x97s studijos prasid\xc4\x97jo 2005 m. rugs\xc4\x97jo 1 d.\n_START_SECTION_\nD\xc4\x97stytojai\n_START_PARAGRAPH_\nKazimieras B\xc5\xabga, Dmitrijus Mendelejevas ir kt.\n_START_SECTION_\nAukl\xc4\x97tiniai\n_START_PARAGRAPH_\nUniversitet\xc4\x85 baig\xc4\x97 ra\xc5\xa1ytojai Ivanas Turgenevas, Nikolajus \xc4\x8cerny\xc5\xa1evskis, Nikolajus Gogolis, Grigorijus Uspenskis, Dmitrijus Maminas-Sibiriakas, Leonidas Andrejevas, Vikentijus Veresajevas, poetai Janis Rainis, Inokentijus Anenskis, Aleksandras Blokas, Nikolajus Gumiliovas, Levas Gumiliovas, kompozitoriai Michailas Glinka, Igoris Stravinskis, dailininkai Nikolajus Rerichas, Michailas Vrubelis, Aleksandras Benua, teatralai Vasilijus Ka\xc4\x8dalovas, Sergejus Diagilevas, matematikas Grigorijus Perelmanas, politikai Piotras Stolypinas, Dmitrijus Blagojevas, Bruno Kalninis, Petras Kropotkinas, Aleksandras Kerenskis, Liudvikas Varynskis, Olegas Kaluginas, Dmitrijus Medvedevas, Galina Starovoitova, Vladimiras Putinas, ir daugelis kit\xc5\xb3 garsi\xc5\xb3 Rusijos \xc5\xbemoni\xc5\xb3.'